Document ID: 32012D0181

VYKONÁVACIE ROZHODNUTIE RADY
z 26. marca 2012,
ktorým sa Rumunsku povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
(2012/181/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
so zreteľom na návrh Európskej komisie,
keďže:
(1)
Rumunsko požiadalo listom, ktorý Komisia zaevidovala 30. augusta 2011, o povolenie zaviesť osobitné opatrenie odchyľujúce sa od článku 287 bodu 18 smernice 2006/112/ES s cieľom oslobodiť od dane zdaniteľné osoby, ktorých ročný obrat nepresahuje ekvivalent 65 000 EUR v národnej mene pri prepočítacom kurze platnom v deň vstupu Rumunska do Európskej únie. Toto opatrenie by oslobodzovalo tieto zdaniteľné osoby od niektorých alebo od všetkých povinností súvisiacich s daňou z pridanej hodnoty (DPH) uvedených v hlave XI kapitolách 2 až 6 smernice 2006/112/ES.
(2)
V súlade s článkom 395 ods. 2 druhým pododsekom smernice 2006/112/ES Komisia informovala listom z 8. novembra 2011 ostatné členské štáty o žiadosti predloženej Rumunskom. Listom z 9. novembra 2011 Komisia oznámila Rumunsku, že má všetky údaje potrebné na posúdenie danej žiadosti.
(3)
Členské štáty už majú možnosť využívať osobitnú úpravu pre malé podniky podľa hlavy XII smernice 2006/112/ES. Toto opatrenie sa od hlavy XII smernice 2006/112/ES odchyľuje len do tej miery, že prahová hodnota ročného obratu zdaniteľných osôb v rámci danej úpravy je vyššia ako tá, ktorú má Rumunsko povolené uplatňovať na základe článku 287 bodu 18 smernice 2006/112/ES a zodpovedá 35 000 EUR.
(4)
Vyššia prahová hodnota pre osobitnú úpravu pre malé podniky je zjednodušujúcim opatrením, keďže môže podstatne znížiť povinnosti najmenších podnikov súvisiace s DPH, pričom takáto osobitná úprava je pre zdaniteľné osoby dobrovoľná. Celkovo sa očakáva, že týmto opatrením sa zlepší všeobecná úroveň dodržiavania predpisov o DPH.
(5)
Komisia do svojho návrhu smernice, ktorou sa mení a dopĺňa smernica Rady 77/388/EHS s cieľom zjednodušiť povinnosti spojené s daňou z pridanej hodnoty, ktorý predložila 29. októbra 2004, zahrnula ustanovenia umožňujúce členským štátom stanoviť hornú hranicu ročného obratu na účely výnimky z úpravy DPH do maximálnej výšky 100 000 EUR alebo jej ekvivalentu v národnej mene, pričom táto suma sa môže každoročne aktualizovať. Žiadosť, ktorú Rumunsko predložilo, zodpovedá tomuto návrhu.
(6)
Opatrenie nemá vplyv na vlastné zdroje Únie plynúce z DPH a má len zanedbateľný účinok na celkovú sumu daňových príjmov Rumunska vybratú v štádiu konečnej spotreby,
PRIJALA TOTO ROZHODNUTIE:
Článok 1
Odchylne od článku 287 bodu 18 smernice 2006/112/ES sa Rumunsku povoľuje oslobodiť od DPH zdaniteľné osoby s ročným obratom, ktorý nepresahuje ekvivalent sumy 65 000 EUR v národnej mene pri prepočítacom kurze platnom v deň jeho vstupu do Európskej únie.
Článok 2
Toto rozhodnutie nadobúda účinnosť dňom jeho oznámenia.
Uplatňuje sa do dňa nadobudnutia účinnosti smernice, ktorou sa menia a dopĺňajú výšky horných hraníc ročných obratov, v prípade nepresiahnutia ktorých zdaniteľné osoby môžu byť oslobodené od DPH, alebo do 31. decembra 2014, podľa toho, ktorý dátum nastane skôr.
Článok 3
Toto rozhodnutie je určené Rumunsku.
V Bruseli 26. marca 2012

Labels: 2
4
15
18